 की जे मुंबई दे हमलावरें दा मुक्ख उद्देश्य बी दौनें देशें बश्कार जारी शांति प्रक्रिया दे रस्ते रोड़ अड़काने दा गै हा, इस करी उंदे हत्थें दी खेढ बनने दी बजाए दौनें देशें गी शांति प्रक्रिया गी अग्गे बधाने दे जतन करने लोड़चदे न।  एह् असलीयत च इक बदकिस्मती दी गल्ल ऐ जे आपसी सैह्‌योग राहें आतंकवाद दी चुलौती दा सामना करने दी बजाए दौनें देश इक दुए उप्पर अरोप-प्रत्यारोप लांदे होई जंग दे हलात पैदा करने दी खेढ च मस्त होए दे न।  दौनें देशें दी जनता दी भलाई लेई इंदे बश्कार शांति बड़ी गै जरूरी ऐ।  मुंबई च होए दे आतंकवादी हमलें परैंत शांति प्रक्रिया दी जेह्‌ड़ी रेल पटरी थमां उतरी गेदी ऐ, उसी वापस पटरी उप्पर चाढ़ने दा कम्म हुन दौनें देशें दी जनता ते शांति कार्यकर्ताएं दा ऐ जेह्‌ड़े जंग दे बारे च कीती जाने दा दबाऽ पाना लोड़चदा ऐ।  इक दुए दे खलाफ बोलने दी बजाए दौनें देशें दिएं सरकारें गी आपस च गल्लबात करियै शांति ते आपसी सैह्‌योग दा म्हौल तैआर करना लोड़चदा ऐ।  दौनें देशें बश्कार शांति प्रक्रिया गी शुरू कीते जाने लेई पैह्‌ले थमां स्थापत कीते गेदे लोकें दे मेल-मलाप थमां सैह्‌योग लैता जाई सकदा ऐ।  इस मेल-मलाप गी मजबूत कीते जाने दी लोड़ ऐ तां जे नमीं दिल्ली ते इस्लामाबाद उप्पर दबाऽ कायम करदे होई शांति प्रक्रिया गी इक बारी फ्ही शुरू कीता जाई सकै।  जेह्‌ड़ा आतंकवाद आम लोकें दी सुरक्षा सनें शांति उप्पर खतरा बनियै मंडराऽ करदा ऐ ओह्‌दे कन्नै निबड़ने लेई इक संयुक्त तरीकाकार अपनाए जाने दी लोड़ ऐ तां जे आतंकवाद जनेई बुराई दा खात्मा कीता जाई सकै।  दौनें देशें गी अपने-अपने नागरिक समाज दे उनें लोकें दे दौरें ते यात्राएं गी बढ़ावा देने दी लोड़ ऐ जेह्‌ड़े दौनें देशें बश्कार शांति प्रक्रिया गी इक बारी फ्ही शुरू करोआए जाने दे जतन करा करदे न। 